L 119/104
LV
Eiropas Savienības Oficiālais Vēstnesis
5.5.2023.
(7)
Dažām precēm ir citi lietojumi, kas nav pārtika un kam piemēro mazāk stingrus maksimālos līmeņus vai tos nepiemēro vispār.
Lai šajos pārtikas produktos varētu efektīvi īstenot kontaminantu maksimālos līmeņus, šādiem gadījumiem ir lietderīgi noteikt piemērotus marķēšanas noteikumus.
(8)
Konkrētās zivju sugās, kuru izcelsme ir Baltijas jūras reģionā, var saturēt augstu dioksīnu, dioksīniem līdzīgu polihlorbifenilu (DL-PCB) un polihlorbifenilu, kas nav līdzīgi dioksīniem (NDL-PCB), līmeņus.
Ievērojama daļa šo zivju sugu no Baltijas jūras reģiona neatbilst maksimālajiem līmeņiem, un tāpēc, ja tiktu piemēroti maksimālie līmeņi, tās tiktu izslēgtas no uztura.
Tomēr zivju izslēgšana no uztura var negatīvi ietekmēt Baltijas reģiona iedzīvotāju veselību.
(9)
Latvijā, Somijā un Zviedrijā ir ieviestas sistēmas, kas nodrošina, ka galapatērētāji ir informēti par uztura ieteikumiem identificētajām, mazāk aizsargātajām iedzīvotāju grupām, lai ierobežotu Baltijas reģiona zivju patēriņu nolūkā izvairīties no veselības apdraudējumiem.
Tāpēc Latvijai, Somijai un Zviedrijai ir lietderīgi saglabāt atkāpi, kas tām ļautu bez termiņa ierobežojuma laist savā tirgū galapatērētājam konkrētas zivju sugas, kuru izcelsme ir Baltijas jūras reģionā un kurās dioksīnu un/vai DL-PCB un/vai NDL-PCB līmenis ir augstāks par šajā regulā noteikto.
Lai Komisija varētu uzraudzīt situāciju, Latvijai, Somijai un Zviedrijai būtu jāturpina katru gadu ziņot Komisijai par pasākumiem, ko tās veikušas, lai iedarbīgi informētu galapatērētājus par uztura ieteikumiem un nodrošinātu, ka zivis un to produkti, kas neatbilst maksimālajiem līmeņiem, netiktu laisti citu dalībvalstu tirgos, kā arī par šo pasākumu efektivitāti.
(10)
Lai gan pēc iespējas tiek izmantota laba kūpināšanas prakse, vairākās dalībvalstīs policiklisko aromātisko ogļūdeņražu (PAO) pašreizējie maksimālie līmeņi nav sasniedzami attiecībā uz konkrētu tradicionāli kūpinātu gaļu un gaļas produktiem, kā arī tradicionāli kūpinātām zivīm un zivsaimniecības produktiem, kur kūpināšanas praksi nevar mainīt, būtiski nemainot pārtikas organoleptiskās īpašības.
Līdz ar to, ja tiktu piemēroti maksimālie līmeņi, šādi tradicionāli kūpināti produkti no tirgus izzustu, kā rezultātā tiktu slēgti daudzi mazie un vidējie uzņēmumi.
Tas attiecas uz konkrētu tradicionāli kūpinātu gaļu un kūpinātiem gaļas produktiem Īrijā, Spānijā, Horvātijā, Kiprā, Latvijā, Polijā, Portugālē, Slovākijā, Somijā un Zviedrijā un dažām tradicionāli kūpinātām zivīm un kūpinātiem zivsaimniecības produktiem Latvijā, Somijā un Zviedrijā.
Tāpēc šajās valstīs vietējai ražošanai un patēriņam būtu jāsaglabā beztermiņa atkāpe attiecībā uz konkrētu tradicionāli kūpinātu gaļu un kūpinātiem gaļas produktiem, un uz tradicionāli kūpinātām zivīm un kūpinātiem zivsaimniecības produktiem.
(11)
Dalībvalstīm jāvāc un jāpaziņo dati no oficiālajām kontrolēm un no kontaminantu monitoringa saskaņā ar Komisijas Deleģētajā regulā (ES) 2022/931 (3) un Komisijas Īstenošanas regulā (ES) 2022/932 (4) noteiktajiem kontroles plāniem un konkrētajiem noteikumiem par oficiālo pārtikas kontaminantu kontroļu veikšanu.
Attiecībā uz konkrētiem specifiskiem kontaminantiem, par kuru sastopamību ir vajadzīgs vairāk datu, dalībvalstīm, uzņēmējiem, kas iesaistīti pārtikas apritē, un citām ieinteresētajām personām ir ieteicams uzraudzīt un ziņot datus par sastopamību, kā arī ziņot par progresu preventīvo pasākumu piemērošanā, lai Komisija varētu izvērtēt vajadzību grozīt esošos pasākumus vai pieņemt papildu pasākumus.
To pašu iemeslu dēļ ir lietderīgi arī, lai dalībvalstis paziņotu Komisijai informāciju, ko tās savākušas par citiem kontaminantiem.
(3) Komisijas Deleģētā regula (ES) 2022/931 (2022. gada 23. marts), ar ko, noteicot noteikumus par oficiālo pārtikas kontaminantu kontroļu veikšanu, papildina Eiropas Parlamenta un Padomes Regulu (ES) 2017/625 (OV L 162, 17.6.2022., 7. lpp.).
(4) Komisijas Īstenošanas regula (ES) 2022/932 (2022. gada 9. jūnijs) par vienotu praktisku kārtību, kā veicamas pārtikas kontaminantu oficiālās kontroles, par valsts daudzgadu kontroles plānu konkrēto papildu saturu un par šo plānu sagatavošanas īpašo papildu kārtību (OV L 162, 17.6.2022., 13. lpp.).